ค่าแรงพ่นพิษ ครม.อุ้มเอสเอ็มอี
เข้าสู่ปี 2556 ไม่ทันไรรัฐบาลเจองานหนักเสียแล้ว หลังนโยบายปรับขึ้นค่าแรง 300 บาททั่วประเทศมีผลบังคับใช้
13 ม.ค. 2556

เข้าสู่ปี 2556 ไม่ทันไรรัฐบาลเจองานหนักเสียแล้ว หลังนโยบายปรับขึ้นค่าแรง 300 บาททั่วประเทศมีผลบังคับใช้ 
ผู้ประกอบการขนาดกลางและขนาดย่อม (เอสเอ็มอี) ปิดโรงงานเฉลี่ยวันละราย การประชุมคณะรัฐมนตรี (ครม.) ครั้งแรกของปี รัฐบาลจึงรีบออกมาตรการเยียวยาผลกระทบจากการปรับขึ้นค่าแรงรวม 15 มาตรการ แต่ดูเหมือนจะถูกผู้ประกอบการรุมอัดว่าเป็นมาตรการเก่าทั้งยวง สะท้อนความไม่จริงใจในการช่วยเหลือ
ใน 15 มาตรการ แบ่งเป็นมาตรการสินเชื่อ 4 มาตรการ คือ ให้กองทุนประกันสังคมปล่อยกู้ผ่านธนาคาร 1 หมื่นล้านบาท ให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ปล่อยกู้ 2 หมื่นล้านบาท ให้บรรษัทประกันสินเชื่ออุตสาหกรรมขนาดย่อม (บสย.) ค้ำประกันกลุ่มวงเงิน 2.4 แสนล้านบาท และค้ำประกันผู้ประกอบการใหม่ 3 ปี แต่ บสย.ได้ออกยืนยันว่ามาตรการทั้งหมดเป็นแผน 3 ปีของธนาคารที่ดำเนินการอยู่แล้ว ไม่ใช่โครงการใหม่โดยวงเงิน 2.4 แสนล้านบาทนั้น ในปี 2556 ตั้งเป้าหมายการค้ำประกัน 6 หมื่นล้านบาท ปี 2557 ตั้งเป้าหมายค้ำประกันสินเชื่อ 8 หมื่นล้านบาท และในปี 2558 ตั้งเป้าหมายค้ำประกัน 1 แสนล้านบาท




 
สำหรับมาตรการเพิ่มผลผลิตแรงงานด้วยการใช้กองทุนพัฒนาฝีมือแรงงานปล่อยกู้ดอกเบี้ย 0.1% ตั้งคลินิกพัฒนาฝีมือแรงงาน มาตรการช่วยค่าครองชีพโดยจัดโครงการธงฟ้า ทั้งหมดล้วนเป็นโครงการที่มีอยู่แล้วทั้งสิ้น
สอดคล้องกับความเห็นของบรรดาธนาคารพาณิชย์ที่มองว่า เอสเอ็มอีที่ได้รับความช่วยเหลือเรื่องภาษีคือ กลุ่มที่มีรายได้ไม่เกินปีละ 30 ล้านบาทนั้น เป็นเอสเอ็มอีขนาดเล็กมาก ใช้แรงงานจำนวนไม่มาก อยู่ในกลุ่มธุรกิจบริการและธุรกิจซื้อมาขายไป จึงเป็นการแก้ปัญหาไม่ตรงกลุ่มเอสเอ็มอีที่เดือดร้อนจากค่าแรง นั่นคือกลุ่มที่ใช้แรงงานจำนวนมาก อยู่ในกลุ่มเอสเอ็มอีขนาดกลางขึ้นไป
ด้านทิศทางเศรษฐกิจปีนี้ ชาตรี โสภณพนิช ประธานกรรมการธนาคารกรุงเทพ เชื่อมั่นว่าจะเห็นเศรษฐกิจขยายตัวได้ 6% หากไม่มีปัญหาทางการเมือง ส่วนการประชุมคณะกรรมการนโยบายการเงิน (กนง.) ครั้งแรกของปีนี้ คณะกรรมการ กนง.มีมติคงอัตราดอกเบี้ยนโยบายไว้ที่ระดับ 2.75% เนื่องจากเศรษฐกิจไทยมีแนวโน้มขยายตัวดีขึ้น
ขณะที่สำนักงานเศรษฐกิจการคลัง (สศค.) เปิดตัวเลขการลงทุนในไทย 10 เดือนแรกของปี 2555 มีเงินลงทุนโดยตรงจากต่างประเทศสุทธิสูงถึง 2.49 แสนล้านบาท เพิ่มขึ้น 28.1% เป็นตัวเลขที่ดีขึ้น 
ฟากธุรกิจประกันชีวิตรับข่าวดีเป็นครั้งแรกที่เบี้ยประกันใหม่ทะลุหลักแสนล้านบาท หลังจาก 11 เดือนแรกของปี 2555 ธุรกิจประกันชีวิตทั้งระบบมีเบี้ยรับทุกประเภทมีจำนวนสูงถึง 3.43 แสนล้านบาท หรือมีอัตราการเติบโต 18% เมื่อเทียบกับปีที่ผ่านมา แยกเป็นเบี้ยประกันชีวิตรับรายใหม่จำนวน 1.12 แสนล้านบาท เพิ่มขึ้นมากถึง 27.4% เป็นครั้งแรกในธุรกิจประกันชีวิตที่เบี้ยประกันใหม่ทะลุหลักแสนล้านบาท 
ความเคลื่อนไหวตลาดทุน บริษัท ซีดาร์ โฮลดิ้งส์ (ซึ่งมี เทมาเซก โฮลดิ้ง จากสิงคโปร์ เป็นผู้ถือหุ้นใหญ่) เทขายหุ้นบริษัท ชิน คอร์ปอเรชั่น (INTUCH) ออกมา 330 ล้านหุ้น คิดเป็น 10.3% ของทุนจดทะเบียนให้นักลงทุนไทยและบริษัท ไทยเอ็นวีดีอาร์ ทำให้ซีดาร์ฯ เหลือหุ้นอยู่ 13.3% ของทุนจดทะเบียน คาดว่าซีดาร์ฯ จะได้รับเงินปันผลและกำไรการขายหุ้นครั้งนี้เป็นเงิน 12,028.5 ล้านบาท